สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 19 ก.ย.60
20 ก.ย. 2560

ดัชนีดาวโจนส์ตลาดหุ้นนิวยอร์กปิดทำนิวไฮ ติดต่อกันเป็นวันที่ 6 เมื่อคืนนี้ (19 ก.ย.) ขณะที่ดัชนี Nasdaq และ S&amp;P 500 ปิดทำนิวไฮด้วยเช่นกัน เนื่องจากนักลงทุนเดินหน้าซื้อหุ้นกลุ่มการเงินอย่างคึกคัก พร้อมกับจับตาการประชุมธนาคารกลางสหรัฐ (เฟด) ซึ่งจะเสร็จสิ้นในวันนี้ตามเวลาสหรัฐ โดยนักลงทุนคาดว่าคณะกรรมการเฟดจะเปิดเผยรายละเอียดเกี่ยวกับแผนการปรับลดงบดุล
ดัชนีเฉลี่ยอุตสาหกรรมดาวโจนส์ปิดที่ 22,370.80 จุด เพิ่มขึ้น 39.45 จุด หรือ +0.18% ดัชนี S&amp;P500 ปิดที่ 2,506.65 จุด เพิ่มขึ้น 2.78 จุด หรือ +0.11% และดัชนี Nasdaq ปิดที่ 6,461.32 จุด เพิ่มขึ้น 6.68 จุด หรือ +0.10%
 
ตลาดหุ้นยุโรปปิดบวก เมื่อคืนนี้ (19 ก.ย.) โดยได้แรงหนุนจากการดีดตัวขึ้นของหุ้นกลุ่มธนาคารและกลุ่มธุรกิจค้าปลีก ขณะที่นักลงทุนจับตาการประชุมธนาคารกลางสหรัฐ (เฟด) ซึ่งจะเสร็จสิ้นในวันนี้ตามเวลาสหรัฐ เพื่อหาสัญญาณบ่งชี้การปรับขึ้นอัตราดอกเบี้ยของเฟดในปีนี้
ดัชนี Stoxx Europe 600 เพิ่มขึ้น 0.04% ปิดที่ 382.12 จุด
ดัชนี DAX ตลาดหุ้นเยอรมันปิดที่ 12,561.79 จุด เพิ่มขึ้น 2.40 จุด หรือ +0.02% ดัชนี CAC-40 ตลาดหุ้นฝรั่งเศสปิดที่ 5,237.44 จุด เพิ่มขึ้น 8.12 จุด หรือ +0.16% ดัชนี FTSE 100 ตลาดหุ้นลอนดอนปิดที่ 7,275.25 จุด เพิ่มขึ้น 21.97 จุด หรือ +0.30%
 
ตลาดหุ้นลอนดอนปิดในแดนบวก เมื่อคืนนี้ (19 ก.ย.) ด้วยอานิสงส์จากการที่สกุลเงินปอนด์อ่อนค่า และแรงหนุนจากหุ้นกลุ่มค้าปลีกที่ปรับตัวขึ้นขานรับรายงานยอดขายที่สดใสของห้างซูเปอร์มาร์เก็ตในอังกฤษ
ดัชนี FTSE 100 เพิ่มขึ้น 21.97 จุด หรือ +0.30% ปิดที่ 7,275.25 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (19 ก.ย.) โดยได้รับแรงกดดันจากการคาดการณ์ที่ว่า สต็อกน้ำมันดิบรายสัปดาห์ของสหรัฐจะปรับตัวเพิ่มขึ้น นอกจากนี้ สัญญาน้ำมันดิบยังร่วงลงหลังจากรัฐบาลสหรัฐคาดการณ์ว่า การผลิตน้ำมันจากชั้นหินดินดาน (shale oil) จะเพิ่มขึ้นเป็นเดือนที่ 10 ในเดือนต.ค.
สัญญาน้ำมันดิบ WTI ส่งมอบเดือนต.ค. ลดลง 43 เซนต์ หรือ 0.9% ปิดที่ 49.48 ดอลลาร์/บาร์เรล
สัญญาน้ำมันดิบเบรนท์ส่งมอบเดือนพ.ย. ลดลง 34 เซนต์ หรือ 0.6% ปิดที่ 55.14 ดอลลาร์/บาร์เรล
 
สัญญาทองคำตลาดนิวยอร์กปิดขยับลง เมื่อคืนนี้ (19 ก.ย.) โดยสัญญาทองคำปิดในแดนลบติดต่อกันเป็นวันที่ 3 เนื่องจากการทำนิวไฮอย่างต่อเนื่องของดัชนีดาวโจนส์ตลาดหุ้นนิวยอร์กส่งผลให้นักลงทุนลดการถือครองทองคำซึ่งเป็นสินทรัพย์ที่ปลอดภัย ขณะที่นักลงทุนจับตาการประชุมของธนาคารกลางสหรัฐ (เฟด) ซึ่งจะเสร็จสิ้นในวันนี้ตามเวลาสหรัฐ
สัญญาทองคำตลาด COMEX (Commodity Exchange) ส่งมอบเดือนธ.ค. ลดลง 20 เซนต์ หรือ 0.02% ปิดที่ 1,310.6 ดอลลาร์/ออนซ์ ซึ่งเป็นระดับต่ำสุดนับตั้งแต่วันที่ 25 ส.ค.
สัญญาโลหะเงินส่งมอบเดือนธ.ค. เพิ่มขึ้น 12.3 เซนต์ หรือ 0.7% ปิดที่ 17.279 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 9.90 ดอลลาร์ หรือ 1% ปิดที่ 951.20 ดอลลาร์/ออนซ์
สัญญาพัลลาเดียมส่งมอบเดือนธ.ค. ร่วงลง 26.15 ดอลลาร์ หรือ 2.8% ปิดที่ 904.30 ดอลลาร์/ออนซ์
 
สกุลเงินดอลลาร์สหรัฐอ่อนค่าลง เมื่อเทียบกับเงินสกุลหลักๆ ในการซื้อขายที่ตลาดนิวยอร์กเมื่อคืนนี้ (19 ก.ย.) ขณะนักลงทุนจับตาการประชุมของธนาคารกลางสหรัฐ (เฟด) ซึ่งได้เปิดฉากขึ้นเมื่อวานนี้และจะเสร็จสิ้นลงในวันนี้ตามเวลาสหรัฐ เพื่อหาสัญญาณบ่งชี้การปรับขึ้นอัตราดอกเบี้ยของเฟดในปีนี้
ยูโรแข็งค่าขึ้นเมื่อเทียบกับดอลลาร์สหรัฐ ที่ระดับ 1.1998 ดอลลาร์ จากระดับ 1.1950 ดอลลาร์ ในขณะที่ปอนด์แข็งค่าขึ้นแตะ 1.3523 ดอลลาร์ จากระดับ 1.3489 ดอลลาร์ และดอลลาร์ออสเตรเลียแข็งค่าขึ้นที่ระดับ 0.8012 ดอลลาร์ จากระดับ 0.7952 ดอลลาร์
ดอลลาร์อ่อนค่าลงเมื่อเทียบกับเยน ที่ระดับ 111.46 เยน จากระดับ 111.48 เยน แต่แข็งค่าขึ้นเมื่อเทียบกับฟรังก์สวิส ที่ระดับ 0.9625 ฟรังก์สวิส จากระดับ 0.9614 ฟรังก์สวิส